# I. USTAVNA OSNOVA ZA DONOŠENJE ZAKONA

Ustavna osnova za donošenje prijedloga Zakona o provedbi Uredbe (EU) br. 649/2012 Europskog parlamenta i Vijeća od 4. srpnja 2012. o izvozu i uvozu opasnih kemikalija (preinačena) (SL L, 201 od 27.7.2012.), s konačnim prijedlogom zakona sadržana je u članku 2. stavku 4. podstavku 1., a u vezi s člankom 70. Ustava Republike Hrvatske („Narodne novine“, broj 85/2010 – pročišćeni tekst).

II. OCJENA STANJA I OSNOVNA PITANJA KOJA SE UREĐUJU PREDLOŽENIM ZAKONOM TE POSLJEDICE KOJE ĆE DONOŠENJEM ZAKONA PROISTEĆI

Zakonom o provedbi Uredbe (EZ) br. 689/2008 Europskog parlamenta i vijeća o izvozu i uvozu opasnih kemikalija („Narodne novine“, br. 139/2010 i 25/2013) utvrđeno je nadležno tijelo, zadaće nadležnoga tijela za provedbu Uredbe (EZ) br. 689/2008 Europskoga parlamenta i Vijeća o izvozu i uvozu opasnih kemikalija, inspekcijski, carinski i upravni nadzor te su propisane kaznene odredbe za povrede Uredbe 649/2012/EU .

Na razini Europske unije u srpnju 2012. donesena je Uredbe (EU) br. 649/2012 Europskog parlamenta i Vijeća od 4. srpnja 2012. o izvozu i uvozu opasnih kemikalija (preinačena) (SL L, 201 od 27.7.2012.), koja će se početi primjenjivati od 1. ožujka 2014. godine.

Prema novoj Uredbi(EU) br. 649/2012 Europskog parlamenta i Vijeća od 4. srpnja 2012. o izvozu i uvozu opasnih kemikalija (preinačena) na razinu Europske unije osigurava se provedba međunarodno preuzetih obveza iz Roterdamske konvencije o postupku prethodnog pristanka za određene opasne kemikalije i pesticide u međunarodnoj trgovini.

Uredbom (EU) br. 649/2012 uspostavlja se jedinstvena kontakt točka za interakciju Europske unije i Tajništva Roterdamske konvencije o postupku prethodnog pristanka za određene opasne kemikalije i pesticide u međunarodnoj trgovini  s ostalim strankama te konvencije, kao i s ostalim državama te je u tom smislu Europska komisija ovlaštena za obavljanje tih poslova. U provedbi predmetne konvencije zajednički sudjeluju Europska komisija, Europska agencija za kemikalije i države članice Europske unije.

U odnosu na Uredbu iz 2008. godine, na razini Europske unije, Europska agencija za kemikalije postaje ključnom institucijom u provedbi Uredbe (EU) br. 649/2012, zajednički s državama članicama Europske unije. Dosadašnje izvršne ovlasti Europske komisije novom Uredbom prenesene su Europsku agenciju za kemikalije,s posebnim naglaskom na daljnje razvijanje i održavanje Europske baze podataka o izvozu i uvozu opasnih kemikalija (e- PIC baza podataka), koju je prvotno uspostavila Europska komisija (EDEXIM baza podataka).

S obzirom na predmetne novine, prijedlogom zakona imenuje se Ministarstvo zdravlja kao nadležno tijelo za provedbu Uredbe, koje u obavljanju tih zadaća surađuje s Hrvatskim zavodom za toksikologiju i anti doping. Ministarstvo zdravlja za potrebe provedbe Uredbe obavlja sljedeće poslove:

- obavlja službenu pomoć subjektima u poslovanju s kemikalija koji obavljaju djelatnost uvoza i izvoza opasnih kemikalija,

- sudjeluje s Europskom komisijom i drugim državama članicama Europske unije u provedbi aktivnosti u skladu sa člankom 5. Uredbe 649/2012/EU,

- provjerava obavijesti o izvozu i dostavlja ih Agenciji u skladu sa člankom 8. stavkom 2. Uredbe 649/2012/EU ,

- prosljeđuje obavijesti o izvozu Agenciji u skladu sa člankom 9. stavkom 2. Uredbe 649/2012/EU ,

- prikuplja, obrađuje i dostavlja Agenciji podatke o izvozu i uvozu u prethodnoj kalendarskoj godini u skladu sa člankom 10. Uredbe 649/2012/EU ,

- zajedno s drugim državama članicama Europske unije, Agencijom i Europskom komisijom sudjeluje pri obavješćivanju o kemikalijama, čija je uporaba zabranjena ili ograničena u skladu sa člankom 11. Uredbe 649/2012/EU ,

- sudjeluje u donošenju odluke o uvozu u Europsku uniju u skladu sa člankom 13. Uredbe 649/2012/EU ,

- provodi postupak izričitog pristanka u skladu sa člankom 14. Uredbe 649/2012/EU ,

- dostavlja svima na koje se to odnosi, odgovore Europske komisije u skladu sa člankom 14. stavkom 3. Uredbe 649/2012/EU ,

- dostavlja Europskoj komisiji podatke o provozu u skladu sa člankom 16. Uredbe 649/2012/EU ,

- osigurava podatke o opasnim kemikalijama u skladu sa člankom 20. Uredbe 649/2012/EU ,

- zajedno s Europskom komisijom osigurava tehničku pomoć u skladu sa člankom 21. Uredbe 649/2012/EU ,

- dostavlja Europskoj komisiji podatke o provedbi Uredbe 649/2012/EU i ovoga Zakona u skladu sa člankom 22. Uredbe 649/2012/EU .

Nadalje, zakonskim prijedlogom propisuje se i da inspekcijski nadzor nad provedbom Uredbe 649/2012/EU i zakonskog prijedloga obavljaju sanitarni inspektori sukladno propisima kojima je uređen djelokrug i ovlasti sanitarne inspekcije te nadzor nad kemikalijama, dok carinski nadzor obavlja Carinska uprava Ministarstva financija te su propisane ovlasti za postupanje u provedbi nadzora uključujući i prekršajne odredbe za povrede Uredbe

Predloženi Zakon omogućava fleksibilnu prilagodbu domaćeg zakonodavstva zakonodavstvu Europske unije osiguravajući pravovremenu pripremu za primjenu Uredbe 649/2012/EU od 1.ožujka 2014. godine.

**III. OCJENA SREDSTAVA POTREBNIH ZA PROVEDBU PREDLOŽENOG ZAKONA**

Za provedbu navedenoga zakona nije potrebno osigurati dodatna financijska sredstva u državnom proračunu.

**IV. PRIJEDLOG ZA DONOŠENJE ZAKONA O PROVEDBI UREDBE (EU) BR. 649/2012 EUROPSKOG PARLAMENTA I VIJEĆA OD 4. SRPNJA 2012. O IZVOZU I UVOZU OPASNIH KEMIKALIJA (PREINAČENA) (SL L, 201 OD 27.7.2012.), S KONAČNIM PRIJEDLOGOM ZAKONA PO HITNOM POSTUPKU**

Zbog potrebe daljnjeg usklađivanja domaćeg zakonodavstva s propisima Europske unije na području uvoza i izvoza opasnih kemikalija, sukladno članku 206. Poslovnika Hrvatskog sabora, predlaže se donošenje prijedloga Zakona o provedbi Uredbe (EU) br. 649/2012 Europskog parlamenta i Vijeća od 4. srpnja 2012. o izvozu i uvozu opasnih kemikalija (preinačena) (SL L, 201 od 27.7.2012.), s konačnim prijedlogom zakona po hitnom postupku.

**Prijedlog Zakona o provedbi Uredbe (EU) br. 649/2012 Europskog parlamenta i Vijeća od 4. srpnja 2002. o izvozu i uvozu opasnih kemikalija (preinačena) (SL L, 201 od 27.7.2012.), s konačnim prijedlogom zakona**

I. OPĆE ODREDBE

Svrha Zakona

Članak 1.

Ovim se Zakonom utvrđuje nadležno tijelo i zadaće nadležnoga tijela za provedbu Uredbe (EU) br. 649/2012 Europskog parlamenta i Vijeća od 4. srpnja 2002. o izvozu i uvozu opasnih kemikalija (preinačena) (SL L, 201 od 27.7.2012.) – u daljnjem tekstu: Uredba 649/2012/EU).

Pojmovi

Članak 2.

Pojmovi u smislu ovoga Zakona imaju jednako značenje kao pojmovi uporabljeni u Uredbi 649/2012/EU.

II. NADLEŽNO TIJELO I NJEGOVE NADLEŽNOSTI

Nadležno tijelo

Članak 3.

(1) Nadležno tijelo za provedbu Uredbe 649/2012/EU i ovoga Zakona je ministarstvo nadležno za zdravstvo (u daljnjem tekstu: Ministarstvo).

(2) Za provedbu posebnih stručnih poslova i savjetovanja Ministarstva, te za provedbu poslova delegiranih od strane Europske komisije, ministar nadležan za zdravlje (u daljnjem tekstu: ministar) može ovlastiti pravne osobe s javnim ovlastima i druge javne ustanove.

(3) Posebnim stručnim poslovima u smislu stavka 2. ovoga članka smatra se:

- sudjelovanje u radnu radnih skupina i odbora Europske komisije osnovanih za provedbu Uredbe 649/2012/EU,

- sudjelovanje u radu radnih tijela Europske agencije za kemikalije (u daljnjem tekstu: Agencija) osnovanih za provedbu Uredbe 649/2012/EU,

- provedba edukacija subjekata u poslovanju s kemikalijama koji obavljaju djelatnost uvoza i izvoza opasnih kemikalija,

- provedba edukacija državnih službenika u nadležnom tijelu i u tijelu nadležnom za provedbu carinskog nadzora.

(4) Ministar je ovlašten donijeti pravilnike, naredbe i naputke za provedbu pravno obvezujućih akata Europske unije donesenih na temelju Uredbe 649/2012/EU.

(5) Pri provedbi ovoga Zakona Ministarstvo surađuje sa središnjim tijelima državne uprave nadležnim za poslove poljoprivrede, zaštite okoliša, prometa, mora, gospodarstva i carinskog nadzora.

Zadaće nadležnoga tijela

Članak 4.

**(1)** Ministarstvo za potrebe provedbe Uredbe 649/2012/EU obavlja sljedeće poslove:

- obavlja službenu pomoć subjektima u poslovanju s kemikalija koji obavljaju djelatnost uvoza i izvoza opasnih kemikalija,

- sudjeluje s Europskom komisijom i drugim državama članicama Europske unije u provedbi aktivnosti u skladu sa člankom 5. Uredbe 649/2012/EU ,

- provjerava obavijesti o izvozu i dostavlja ih Agenciji u skladu sa člankom 8. stavkom 2. Uredbe 649/2012/EU ,

- prosljeđuje obavijesti o izvozu Agenciji u skladu sa člankom 9. stavkom 2. Uredbe 649/2012/EU ,

- prikuplja, obrađuje i dostavlja Agenciji podatke o izvozu i uvozu u prethodnoj kalendarskoj godini u skladu sa člankom 10. Uredbe 649/2012/EU ,

- zajedno s drugim državama članicama Europske unije, Agencijom i Europskom komisijom sudjeluje pri obavješćivanju o kemikalijama, čija je uporaba zabranjena ili ograničena u skladu sa člankom 11. Uredbe 649/2012/EU ,

- sudjeluje u donošenju odluke o uvozu u Europsku uniju u skladu sa člankom 13. Uredbe 649/2012/EU ,

- provodi postupak izričitog pristanka u skladu sa člankom 14. Uredbe 649/2012/EU ,

- dostavlja svima na koje se to odnosi, odgovore Europske komisije u skladu sa člankom 14. stavkom 3. Uredbe 649/2012/EU ,

- dostavlja Europskoj komisiji podatke o provozu u skladu sa člankom 16. Uredbe 649/2012/EU ,

- osigurava podatke o opasnim kemikalijama u skladu sa člankom 20. Uredbe 649/2012/EU ,

- zajedno s Europskom komisijom osigurava tehničku pomoć u skladu sa člankom 21. Uredbe 649/2012/EU ,

- dostavlja Europskoj komisiji podatke o provedbi Uredbe 649/2012/EU i ovoga Zakona u skladu sa člankom 22. Uredbe 649/2012/EU .

(2) U obavljanju zadaća iz stavka 1. ovoga članka Ministarstvo surađuje s Hrvatskim zavodom za toksikologiju i antidoping.

III. NADZOR

Inspekcijski i carinski nadzor

Članak 5.

Inspekcijski nadzor nad provedbom Uredbe 649/2012/EU i ovoga Zakona obavljaju sanitarni inspektori sukladno propisima kojima je uređen djelokrug i ovlasti sanitarne inspekcije te nadzor nad kemikalijama.

Carinski nadzor nad provedbom Uredbe 649/2012/EU i ovoga Zakona obavlja Carinska uprava Ministarstva financija.

Članak 6.

Nadležni sanitarni inspektor na granici, uz ovlasti propisane općim propisima kojima je uređen djelokrug i ovlasti sanitarne inspekcije te nadzor nad opasnim kemikalijama, ima ovlast zabraniti izvoz opasne kemikalije ako:

- izvoznik Ministarstvu ne dostavi obavijest o izvozu u skladu sa člankom 8. i 15. Uredbe 649/2012/EU ,

- izvoznik, odnosno uvoznik, ne dostavi podatke u skladu sa člankom 10. Uredbe 649/2012/EU ,

- izvoznik pokuša izvesti opasnu kemikaliju ili proizvod iz članka 15. stavka 2. Uredbe 649/2012/EU ,

- izvoznik pri prijevozu ne osigura podatke u skladu sa člankom 16. stavkom 2. Uredbe 649/2012/EU .

Članak 7.

(1)Nadzor nad izvozom i uvozom opasnih kemikalija obavljaju carinska tijela u skladu sa člankom 18. Uredbe 649/2012/EU i ovoga Zakona, pri čemu obavljaju sljedeće zadaće:

– provjeravaju je li izvoznik prilikom izvoza opasne kemikalije na koju se primjenjuje Uredba 649/2012/EU , u polje 44 izvozne deklaracije naveo referentni identifikacijski broj,

– provjeravaju je li navedeni referentni identifikacijski broj ispravan, a samim tim i dopuštenost izvoza,

– provjeravaju u okviru carinskog nadzora jesu li opasne kemikalije na koje se primjenjuje Uredba 649/2012/EU u skladu s podacima koji su navedeni u izvoznoj deklaraciji i pratećim ispravama.

(2)Carinska tijela na temelju članka 23. Uredbe 649/2012/EU Ministarstvu, povodom njegovog zahtjeva, dostavljaju podatke o provedbi carinskog nadzora nad izvozom opasnih kemikalija.

IV. PREKRŠAJNE ODREDBE

Članak 8.

(1) Novčanom kaznom od 20.000,00 do 100.000,00 kuna kaznit će se za prekršaj pravna osoba ako:

1. Ministarstvu ne dostavi obavijest o izvozu u skladu sa člankom 8. Uredbe 649/2012/EU ,

2. Ministarstvu ne dostavi podatke u skladu sa člankom 10. Uredbe 649/2012/EU ,

3. Ministarstvu ne dostavi obavijest o izvozu u skladu sa člankom 14. stavkom 1. Uredbe 649/2012/EU ,

4. izvozi opasnu kemikaliju ili proizvod iz članka 15. stavka 2. Uredbe 649/2012/EU ,

5. prilikom prijevoza ne osigura podatke u skladu sa člankom 16. stavkom 2. Uredbe 649/2012/EU ,

6. izvozi opasne kemikalije bez pratećeg Sigurnosno-tehničkog lista ili ne dostavi Sigurnosno-tehnički list svakom uvozniku u skladu sa člankom 17. stavkom 3. Uredbe 649/2012/EU .

(2) Novčanom kaznom od 10.000,00 do 20.000,00 kuna za prekršaj iz stavka 1. ovoga članka kaznit će se fizička osoba te odgovorna osoba u pravnoj osobi.

(3) Novčanom kaznom u iznosu od 1.000,00 kuna sanitarni inspektor i ovlašteni carinski službenik kaznit će za prekršaj na mjestu počinjenja prekršaja odgovornu osobu u pravnoj osobi i fizičku osobu koja obavlja registriranu djelatnost uvoza i izvoza opasnih kemikalija za nepoštivanje odredbi Uredbe 649/2012/EU i ovoga Zakona.

(4) Ako osoba kažnjena za prekršaj iz stavka 3. ovoga članka ponovno počini istovjetni prekršaj, kaznit će se na mjestu počinjenja prekršaja novčanom kaznom u iznosu od 3.000,00 kuna.

V. ZAVRŠNA ODREDBA

Članak 9.

Danom stupanja na snagu ovoga Zakona prestaje važiti Zakon o provedbi Uredbe (EZ) br. 689/2008 Europskog parlamenta i vijeća o izvozu i uvozu opasnih kemikalija („Narodne novine“, br. 139/2010 i 25/2013).

Članak 10.

Postupci započeti do stupanja na snagu ovoga Zakona dovršit će se prema odredbama Zakona o provedbi Uredbe (EZ) br. 689/2008 Europskog parlamenta i vijeća o izvozu i uvozu opasnih kemikalija („Narodne novine“, br. 139/2010 i 25/2013).

Članak 11.

Ovaj Zakon objavit će se u »Narodnim novinama«, a stupa na snagu 1. ožujka 2014. godine.